Predkladacia správa

      Za účelom podpory cezhraničnej spolupráce v regióne Slovenska, Maďarska a Rakúska vyčleňovala Slovenská republika každoročne v štátnom rozpočte finančné prostriedky na podporu rozvoja trojstranných aktivít. V roku 2001 schválila vláda SR uzneseniami č. 488 a č. 737 realizáciu celkovo 10 trilaterálnych projektov z oblasti sociálnych vecí, jadrovej bezpečnosti, pôdohospodárstva, regionálneho rozvoja, kultúry, školstva a životného prostredia. Súhrnne boli trojstranné projekty v roku 2001 podporené sumou vyše 15 mil. Sk. 

      Pre rok 2002 predstavoval disponibilný objem finančných prostriedkov sumu takmer 7 mil. Sk. S cieľom ich efektívneho čerpania predložilo MZV SR na schválenie vláde SR návrh na pridelenie sumy 3 375 545, - Sk pre tri projekty z oblasti životného prostredia a kultúry. Vláda SR návrh schválila svojím uznesením č. 741 z 3. júla 2002. 

      Už materiál MZV SR z 3. júla 2002 konštatoval oslabenie postavenia pôvodného zámeru trilaterálnej spolupráce, a to predovšetkým v kontexte regionálnej spolupráce, ktorá je nahradzovaná bilaterálnou spoluprácou a spoluprácou v rámci zoskupenia krajín V4, resp. je financovaná za podpory štrukturálnych a predvstupových fondov EÚ. Zámerom MZV SR sa preto stalo postupné doznievanie trojstrannej spolupráce, a to aj v oblasti podpory trojstranných  projektov zo štátneho rozpočtu SR. Pre rok 2003 už MZV SR nepožaduje pridelenie štátnych finančných prostriedkov na podporu trojstranných aktivít, osobitne v závislosti na nedostatočnej finančnej reciprocite preukázanej ostatnými dvoma partnermi.  

      V záujme efektívneho dočerpania finančných prostriedkov štátneho rozpočtu pridelených na podporu trilaterálnych aktivít pre rok 2002 vo výške  3 615 171, - Sk navrhlo MZV SR vláde SR ich využitie na podporu tzv. malých trilaterálnych projektov. Vláda SR návrh schválila v rámci uznesenia č. 741/2002. 

      Po dvojkolovom výbere odporučila Medzirezortná komisia pre posudzovanie a výber trilaterálnych projektov na predloženie vláde SR celkovo 14 projektov v súhrnnej sume 3 592 577, - Sk, pričom jednotlivé projekty sú financované do maximálnej výšky 300 000, - Sk. Pri výbere komisia zohľadňovala stanovené kritériá pre malé trilaterálne projekty. Projekty mali byť zamerané na oblasti majúce priaznivý dosah na spätosť území a podnecujúce zbližovanie občanov všetkých troch susedných krajín formou organizovania spoločných športových, kultúrnych a záujmovo-spoločenských podujatí. Ich predkladatelia museli preukázať jednoznačný trojstranný efekt, pričom sa zohľadňovala aj predpokladaná výška spolufinancovania partnerskými subjektami, prípadne prísľub reciprocity z ich strany v nasledujúcom roku. Dôraz pri posudzovaní a výbere projektov bol kladený na výstupy projektov, ktoré by mali byť prístupné širokej verejnosti a občanom prihraničných regiónov. Jedným z cieľov projektov malo byť aj podnietenie trvalej spolupráce v pôsobnosti partnerských subjektov.

      Do prekladania a realizácie tohto typu projektov boli okrem jednotlivých rezortov zainteresované aj príslušné samosprávne orgány - VÚC Bratislava, VÚC Trnava a VÚC Nitra - a mesto Bratislava. 

      Predkladaných 14 malých trilaterálnych projektov je zameraných predovšetkým do oblasti kultúry, športu, spoločenských podujatí a vzdelávania, pričom účasť na ich výstupoch bude prístupná verejnosti v regióne, resp. partnerom a občanom z maďarskej a rakúskej strany. 
      V prípade, že vzhľadom na časový posun pri predkladaní projektov a schválení ich financovania vládou SR, už bol projekt ( napr. projekty č. 4 a 5) alebo jeho časť zrealizovaná, finančné prostriedky budú poskytnuté ako dodatočná úhrada preukázaných výdavkov. Zároveň v snahe umožniť efektívne čerpanie finančných prostriedkov ako aj samotnú realizáciu jednotlivých projektov, pri ktorých nie je reálne využitie pridelených finančných prostriedkov do konca roka 2002, bod B.2 návrhu uznesenia navrhuje poskytnutie výnimky z časového čerpania pridelených prostriedkov do 30. júna 2003. 

      Financovanie predložených projektov prispeje k efektívnemu čerpaniu finančných prostriedkov vyčlenených v štátnom rozpočte pre podporu trilaterálnej spolupráce Slovenska, Maďarska a Rakúska v roku 2002. Nepoužitý zostatok finančných prostriedkov predstavuje sumu 22 594, - Sk, ktorý zostane v štátnom rozpočte na účely trilaterálnej spolupráce nevyčerpaný. 

      Materiál nemá zvýšený dopad na štátny rozpočet a zároveň nemá dopad na zamestnanosť a životné prostredie.